Eftir Stjórinn þann 19 Dec 2019 klukkan 14:02 Desember er mánuður fagnaðarerindis og er sannarlega um slíkt að ræða hjá KFS að þessu sinni ! Markakóngurinn Gunnar Heiðar Þorvaldsson hefur tekið við þjálfun liðsins ! Gunnar Heiðar er með gríðarlega reynslu af fótbolta og eru bundnar miklar vonir við þessa ráðningu . ÍBV og KFS eru í nánu samstarfi sem forsvarsmenn beggja aðila vilja efla og er ráðningin á Gunnari hluti af því . „ ÍBV hefur verið í sambandi við mig í nokkrar vikur og líst því yfir að vilja fá mig til að þjálfa hjá þeim . Þegar félagið þitt leitar til þín þá er mjög erfitt að segja nei við því . Ég er mjög spenntur fyrir þessu verkefni . Ég hlakka til að hjálpa ungum leikmönnum sem eru kannski ekki alveg klárir í meistaraflokk ÍBV og gera þá að betri leikmönnum . Ég hef alla tíð verið hlynntur þessu samstarfi hjá ÍBV og KFS . Þegar ég spilaði erlendis þá sá maður vel hvað svona samstarf getur verið mikilvægt fyrir leikmenn sem hafa metnað og vilja til að bæta sig . Margir frábærir leikmenn sem ég spilaði með komu inn í aðalliðið í gegnum svona samstarf . Þetta er frábært tækifæri fyrir metnaðarfulla leikmenn að spila fullorðinsbolta og eiga möguleikann á að ná lengra , " sagði Gunnar að þessu tilefni . Markmið KFS er að fara upp um deild næsta sumar og að skapa öllum þeim sem vilja spila fótbolta af metnaði vettvang til þess . Til hamingju með samninginn Gunnar og áfram KFS !